বাংলাদেশের প্রধান রফতানি খাত তৈরি পোশাক। বর্তমানে তৈরি পোশাক রফতানিতে বাংলাদেশের অবস্থান বিশ্বে দ্বিতীয়। প্রথম অবস্থানে রয়েছে চীন। বাংলাদেশে প্রস্তুত পোশাক রফতানি করা হয় ইউরোপিয়ান দেশ, বিশেষ করে জার্মানি, যুক্তরাজ্য, পোল্যান্ড, স্পেনসহ বেশ কয়েকটি দেশে। সেই সঙ্গে আমেরিকান অঞ্চলের দেশগুলোতেও বাংলাদেশের তৈরি পোশাকের রয়েছে অন্যতম অবস্থান। এ ছাড়া নন-ট্র্যাডিশনাল মার্কেট হিসেবে অস্ট্রেলিয়া, ব্রাজিল, জাপানসহ আরো কয়েকটি দেশে তৈরি পোশাক রফতানি করা হয়। বাংলাদেশের বিপুলসংখ্যক নারী শ্রমিক এই শিল্পের ওপর নির্ভরশীল। বাংলাদেশ গার্মেন্ট ম্যানুফ্যাকচারার্স অ্যান্ড এক্সপোর্টার্স অ্যাসোসিয়েশনের (বিজিএমইএ) প্রতিবেদন অনুযায়ী দেখা যায়, ২০১৬-১৭ অর্থবছরে দেশে মোট গার্মেন্ট ইন্ডাস্ট্রির সংখ্যা দাঁড়িয়েছে ৪ হাজার ৪৮২টি, যেখানে কাজ করছে প্রায় ৪০ লাখ শ্রমজীবী মানুষ।